| Spesmilo |
| --- |
|  |
| Escudo rodeado polo valor.
Lenda: JUBILEO DE ESPERANTO / 1887 - 1912 | Busto de Zamenhof cara á esquerda.
Lenda: D.RO L.L. ZAMENHOF
\* AUTORO DE ESPERANTO \*. |
| * **Valor**: 1 *spesmilo* (1.000 *speso*)
* **Gravador**: Holy Frères.
* **Data**: 1912.
* **Emisor**: Asociación Universal de Esperanto.
* **Ceca**: Holy Frères.
* **Aliaxe**: prata (90 %) e cobre (10 %).
* **Diámetro**: 30 mm.
* **Grosor**: 2,00 mm.
* **Peso**: 12,6 g.
* **Canto**: estriado.
 |

O ***spesmilo*** (palabra do esperanto; plural *spesmiloj*) foi unha unidade monetaria internacional de carácter decimal, proposta para ser introducida en 1907 polo matemático e esperantólogo suízo René de Saussure.

Valor e uso
-----------

O *spesmilo* equivalía a 1.000 *speso* (a unidade base) e o seu valor fixouse en 0,733 gramos de ouro puro, o que naquela época supuña aproximadamente medio dólar estadounidense, dous xilins británicos, un rublo ruso ou 2'5 francos suízos.

Esta moeda utilizouse como unidade de conta con anterioridade á primeira guerra mundial por varios bancos británicos e suízos, sinaladamente o *Ĉekbanko Esperantista* ou *Esperantist Check Bank*, de Londres. Este banco, fundado en 1907 polo alemán Herbert Höwler e extinguido en 1918, mantivo contas en *spesmiloj* en 320 cidades e 43 países, e emitiu cheques en *spesoj* e os seus múltiplos, co lema *Unu mondo, unu lingvo, unu mono* ("Uun mundo, un idioma, unha moeda ").

En 1912 cuñouse unha proba de moeda de prata con valor facial de 1 *spesmilo*. Esta cuñaxe serviu para conmemorar o 25º aniversario da creación da lingua esperanto por L. L. Zamenhof; foi promovida pola Asociación Universal de Esperanto e da súa produción encargouse a compañía suíza *Holy Frères*.

Realizáronse tamén deseños para a emisión de moedas cos valores de 10 *spesoj* (ou *spesdeko*), 100 *spesoj* (ou *spescento*), 2.000 *spesoj* (ou 2 *spesmiloj*) e 10.000 *spesoj* (ou *spesdekmilo*), aínda que estas non se chegaron a producir.

O *spesmilo* foi o antecesor dunha moeda posterior, utilizada entre 1942 e 1993 pola Liga Universal, denominada *stelo*.

Símbolo do **spesmilo**

Símbolo
-------

O símbolo do *spesmilo* era un monograma composto coas letras *Sm*. Este carácter está en Unicode desde a versión 5.2, onde se lle asignou o código U + 20B7.

Notas
-----

1. 1 2  Klag, W. (2017).
2. ↑  "La Ceko Estas en Posto". *Numismatic Notebook*. 1 de marzo de 2019.
3. ↑  "1 Spesmilo". *Numista.com*
4. 1 2  Schiboleth, C. D. (2005).
5. ↑  Everson, M. (2006). "Proposal to encode the Esperanto SPESMILO SIGN in the UCS". *International Organization for Standardization*.
6. ↑  "Currency Symbols. Range: 20A0–20CF". *Unicode.org*

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Spesmilo Modificar a ligazón no Wikidata*** |

### Bibliografía

* Klag, W. (2017). "Esperanto-Mono". En *Esperanto*. Universala Esperanto-Asocio. Nº 1.312. Abril. Páxinas 92-93. ISSN 0014-0635
* Schiboleth, C. D. (2005). "Esperanto and the Dream of a World Currency: The Coinage of the Universala Ligo (1942-1993)". En *Australasian Coin & Banknote Magazine.*

### Outros artigos

* Asociación Universal de Esperanto
* Moeda global